Takáč, Richard, poslanec NR SR (2022-02-02):
Ďakujem veľmi pekne za slovo, pán predsedajúci. Kolegyne, kolegovia, tiež sa v krátkosti vyjadrím k novele Zákonníka práce, teda umožňovať sezónne práce v poľnohospodárstve, zvýhodňovanie. Myslím si, že všetci vítame takýto krok, nakoľko vieme, aká je situácia hlavne u našich ovocinárov, zeleninárov, ktorí majú pri sezóne, teda aktuálne pri zbere napríklad jabĺk a iného ovocia veľmi veľký problém. Myslím si, že prijatie odstráni takúto legislatívnu bariéru reálneho sezónneho zamestnávania v poľnohospodárstve tým, že sa teda zavádza inštitút dohody o pracovnej činnosti na výkon sezónnych prác. Taktiež je potrebné, myslím si, že veľmi výhodné, že, a uvítať navrhované zmeny, ktoré by, ktoré v konečnom dôsledku by mali viesť k výraznému zníženiu odvodového zaťaženia sezónnych prác v poľnohospodárstve. A verím, že, teda že aj v cestovnom ruchu, a to je presne to, čo by som tiež ešte pripomenul, že sme v situácii, kde na mňa sa obrátili, ja som to už spomínal aj na výbore pre pôdohospodárstvo a životné prostredie, kde sa na mňa obrátili napríklad zhodou okolností pekári, ktorí pôsobia v... pod Tatrami, ktorých, ktorí tiež by uvítali takéto zamestnávanie, sezónne zamestnávanie hlavne z pohľadu toho, že keď sa bavíme o napríklad zimnej sezóne alebo letnej sezóne, ktorá je, vieme, že Tatry počas či zimnej, alebo letnej sezóny sú veľmi preplnené a napríklad zhodou okolností títo pekári z okolí Tatier majú až 50-60-percentný nárast vlastne produkcie, to znamená rožkov, chleba a tak ďalej. A v tomto prípade by im tiež pomohlo takéto sezónne zamestnávanie. Samozrejme, ako som povedal, jedná sa o letnú, zimnú a turistickú zimnú a letnú sezónnu. Chcel by som ešte upozorniť, teda pripomenúť, že ja podporím tento, tento návrh v prvom čítaní, a verím, že v druhom potom čítaní budeme vedieť poupravovať tie rôzne pripomienky, možnože aj z... hlavne teda z odbornej praxe, ktorí, ktorí majú čo k tomu povedať, jednak ovocinári, zeleninári, samozrejme, samotní potravinári a ľudia z regiónov. Treba si uvedomiť, že napríklad poznatky z nitrianskeho alebo novozámockého regiónu, ktoré mám od poľnohospodárov žijúcich v týchto a pôsobiacich a podnika... podniku... podnikajúci v týchto regiónoch, teda hlavne ovocinárov, vinohradníkov, tak zamestnanci, ktorých využívajú na takéto zbery, sú hlavne z tretích krajín, teda sú to najmä Srbi, Ukrajinci a, samozrejme, osoby tak sociálne znevýhodnené, zo, zo znevýhodneného prostredia, väčšinou je to prevažne z rómskeho etnika. Tu, ak si dobre pamätám, teda tu je kvóta 30 % v rámci toho na zamestnávanie zo zahraničia definovaná v rámci tejto novely. Upozornili ma na, že predložený návrh umožňuje dohodu o pracovnej činnosti na výkon sezónnej práce uzatvoriť na 8 mesiacov, avšak v zmysle § 21 ods. 5 uvedeného zákona o službách zamestnanosti je sezónnym zamestnaním také zamestnanie, ktoré je viazané na určité obdobie roka, sezónu a vykonáva sa maximálne 180 dní počas 12 po sebe nasledujúcich mesiacov. Preto si myslím, že obdobie medzi posudzovaním predloženého návrhu v prvom a druhom čítaní by sa malo využiť na posúdenie a v prípade odstránenia možných kolízií medzi uvedenými podmienkami ustanovenými v § 21 ods. 5 a 6 predloženého návrhu. V ďalšom legislatívnom procese považujem za nevyhnutné zaoberať sa im odstránením bariéry, ktorá demotivuje sociálne odkázaných občanov využívať sezónne zamestnanie na zlepšenie svojej situácie. Táto bariéra spočíva v tom, že podľa skúseností, ktoré mi tlmočili viacerí ovocinári a zeleninári, a aj sezónne zamestnávanie u týchto ľudí ohrozuje ich poberanie príspevkov v hmotnej núdzi v nasledujúcich mesiacoch, a preto si títo občania radšej hľadajú ponuku, treba tak povedať, možnože na nelegálnu, čiernu prácu. Ide o to, že celý zákon č. 417/2013 Z. z. o pomoci v hmotnej núdzi v znení neskorších predpisov je nastavený tak, že nárok na pomoc v hmotnej núdzi je poberateľ, čo je horšie, aj členovia jeho domácností strácajú v mesiacoch, ktoré nasledujú po mesiacoch, v ktorých uchádzač o zamestnanie, ktorý je v hmotnej núdzi, mal príjmy zo závislej činnosti presahujúce určitú výšku. Čiže je tu viacero takých otáznikov jednak z hľadiska zamestnávate... zamestnávania týchto ľudí, že môžeme povedať, že sa im to neoplatí preto, lebo strácajú svoju tú dávku v podpore tej hmotnej núdzi, a, samozrejme, aj to, že treba sa pozrieť na to, aby aj tí pekári a ďalší, poviem, ľudia pracujúci v cestovnom ruchu z hľadiska tých sezón... tej sezóny, či zimnej turistickej, alebo letnej turistickej, boli zvýhodnení. Ale myslím si, že keď sa to v druhom čítaní upraví do takého stavu, že, poviem, naprieč, naprieč všetkým aj odborníkom a hlavne zainteresovaných to bude spracované, tak sa to podporí aj naprieč politickému spektru koalície – opozície, lebo podľa mňa to reálne pomôže tým potravinárom a hlavne poľnohospodárom pri tých, pri tom sezónnom zamestnávaní. Takže ďakujem vám pekne.